ກອງປະຊຸມສະຫຼຸບວຽກງານກໍ່ສ້າງຮາກຖານ ໄລຍະ 5 ປີ ຂອງກະຊວງ ປກສ
ກອງປະຊຸມສະຫຼຸບວຽກງານກໍ່ສ້າງຮາກຖານ ໄລຍະ 5 ປີ ຂອງກະຊວງ ປກສ ໄດ້ປິດລົງດ້ວຍຜົນສຳເລັດອັນຈົບງາມ ໂດຍພາຍໃຕ້ການເປັນປະທານ ຂອງ ພົຕ ສົມແກ້ວ ສີລາວົງ ເລຂາທິການສູນກາງພັກ ລມຕ ກະຊວງ ປກສ ໂດຍການເປັນກຽດເຂົ້າຮ່ວມ ຂອງທ່ານ ພັນຄຳ ວິພາວັນ ກົມການເມືອງສູນກາງພັກ ຮອງປະທານປະເທດແຫ່ງ ສປປ ລາວ ມີການນຳຂັ້ນແຂວງ, ຂັ້ນເມືອງ, ຄະນະນຳກະຊວງ, ບັນດາກົມກອງບັນຊາການ, ວິທະຍາຄານ,ປກສແຂວງ, ປກສ ນະຄອນຫຼວງ, ຫ້ອງຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ, ປກສເມືອງທົ່ວປະເທດ, ຕະຫຼອດຮອດບັນດາພະນັກງານຮາກຖານເຂົ້າຮ່ວມ.
ໃນວາລະດຳເນີນກອງປະຊຸມ ໄດ້ສະຫຼຸບຕີລາຄາດ້ານດີ-ດ້ານອ່ອນ,ຂໍ້ຄົງຄ້າງແລະ ບົດຮຽນທີ່ຖອດຖອນໄດ້ໃນວຽກງານກໍ່ສ້າງຮາກຖານການເມືອງ ພັດທະນາຊົນນະບົດຮອບດ້ານໃນໄລຍະ 5 ປີຜ່ານມາ, ນອກນີ້ຜູ້ເຂົ້າຮ່ວມກອງປະຊຸມກໍ່ໄດ້ພ້ອມກັນຂື້ນມີຄຳເຫັນແລກປ່ຽນຕໍ່ກອງປະຊຸມ,ເຮັດໃຫ້ກອງປະຊຸມມີບັນຍາກາດຟົດຟື້ນເຕັມໄປດ້ວຍເນື້ອໃນ, ຍົກໃຫ້ເຫັນໃນແຕ່ລະດ້ານຂອງຄວາມເປັນຈິງ ແລະ ມີຄວາມຮັບຜິດຊອບສູງ ເຊິ່ງຈະເປັນບົດຮຽນໃຫ້ແກ່ກະຊວງ ປກສ ນຳໄປປັບປຸງ,ມີມາດຕະການໃໝ່ ເພື່ອປັບປຸງຮາກຖານເພື່ອໃຫ້ມີປະສິດທິຜົນດີຂື້ນກວ່າເກົ່າ.
ພ້ອມດຽວກັນນີ້ກອງປະຊຸມຍັງໄດ້ ປະດັບຫຼຽນໄຊແຮງງານ,ຫຼຽນກາແຮງງານ ແລະ ໃບຍ້ອງຍໍ ໃຫ້ພະນັກງານ-ນັກຮົບ ຜູ້ທີ່ມີຜົນງານດີເດັ່ນໃນການປະກອບໃນວຽກງານກໍ່ສ້າງຮາກຖານ ພັດທະນາຊົນນະບົດຮອບດ້ານ ໃນໄລຍະ 5 ປີ ຜ່ານມາ.ພ້ອມດຽວກັນນີ້ໃນກອງປະຊຸມຍັງໄດ້ຮັບຟັງການໂອ້ລົມຂອງທ່ານ ພັນຄຳ ວິພາວັນ ກົມການເມືອງສູນກາງພັກ ຮອງປະທານປະເທດແຫ່ງ ສປປ ລາວ ເຊິ່ງທ່ານໄດ້ເນັ້ນໜັກໃຫ້ກຳລັງປ້ອງກັນຄວາມສະຫງົບ ຕັ້ງໜ້າປະຕິບັດໜ້າທີ່ວຽກງານ ຂອງຕົນດ້ວຍຄວາມຮັບຜິດຊອບສູງ ເພື່ອເຮັດໃຫ້ປະເທດຊາດມີຄວາມສະຖຽນລະພາບ,ມີຄວາມສະຫງົບ ໂດຍສະເພາະ ກຳລັງທີ່ລົງກໍ່ສ້າງຮາກຖານ ຈະຕ້ອງໄດ້ສຸມໃສໃນການພັດທະນາຂັ້ນຮາກຖານ, ກວດກາຕິດຕາມກຳແໜ້ນພົນລະເມືອງ, ສຸມໃສ່ແກ້ໄຂບັນຫາປະກົດການຫຍໍ້ທໍ້, ບັນຫາຢາເສບຕິດ, ແກ້ໄຂບັນຫາການຄ້າມະນຸດ, ການລັກລອບຂຸດຄົ້ນຊັບພະຍາກອນທຳມະຊາດ, ສຸມໃສ່ສ້າງບ້ານໃຫ້ກາຍເປັນບ້ານປ້ອງກັນຄວາມສະຫງົບດີ, ສ້າງຄອບຄົວ,ສ້າງບ້ານໃຫ້ມີຄວາມໜັກແໜ້ນ.
ໂດຍລວມແລ້ວການຫັນກຳລັງລົງກໍ່ສ້າງຮາກຖານແມ່ນແນ່ໃສ່ການຈັດຕັ້ງປະຕິບັດແຜນການໂຄງການພັດທະນາຂອງລັດຖະບານ ກໍ່ຄືຂອງແຂວງ,ເມືອງໃຫ້ປະກົດຜົນເປັນຈິງ,ພ້ອມກັນສ້າງພະນັກງານວິຊາການຂອງແຂວງ,ເມືອງ ແລະ ພະນັກງານຂອງບ້ານໃຫ້ກາຍເປັນຈິງນັກພັດທະນາບ້ານຊ່ອງ ຈຶ່ງຈະບັນລຸໄດ້ຕາມຄາດໝາຍທີ່ວາງໄວ້ ແລະ ເຮັດໃຫ້ແຕ່ລະຈຸດສຸມມີການຫັນປ່ຽນໃນແຕ່ລະດ້ານ.
ພ້ອມນີ້ ກອງປະຊຸມຍັງໄດ້ມອບຫຼຽນໄຊແຮງງານຊັ້ນ I,II,III ຫຼຽນກາແຮງງານ ແລະ ໃບຍ້ອງຍໍໃຫ້ແກ່ພະນັກງານ-ນັກຮົບຂອງກຳລັງປ້ອງກັນຄວາມສະຫງົບ ຜູ້ທີ່ມີຜົນງານຄຸນງາມຄວາມດີປະກອບສ່ວນທາງດ້ານເຫື່ອແຮງ ສະຕິປັນຍາ ໃນການຊີ້ນຳ-ນຳພາ ແລະ ກວດກາຕິດຕາມວຽກງານປປ້ອງກັນຄວາມສະຫງົບ ເພື່ອແກ້ໄຊປະກົດການຫຍໍ້ທໍ້ຕ່າງໆ ເຮັດໃຫ້ສັງຄົມມີຄວາມສະຫງົບປອດໄພ ໂດຍສະເພາະແມ່ນໄດ້ປະກອບສ່ວນໃນການປະຕິບັດໜ້າທີ່ວຽກງານ 3 ສ້າງຂອງກະຊວງປ້ອງກັນຄວາມສະຫງົບ ຄັ້ງທີ III ໄລຍະ 5 ປີ ( 2011-2016) ເຊິ່ງຜົນງານດັ່ງກ່າວໄດ້ເປັນການປະກອບສ່ວນທີ່ສຳຄັນ ໃນການປົກປັກຮັກສາ ແລະ ສ້າງສາປະເທດຊາດ. ໃນນີ້ ໄດ້ປະດັບຫຼຽນໄຊແຮງງານຊັ້ນ I: 5 ສະຫາຍ, ຊັ້ນ II: 76 ສະຫາຍ, 19 ກົມກອງ, ຊັ້ນ III: 192 ສະຫາຍ, 8 ກົມກອງ, ຫຼຽນກາແຮງງານ 179 ສະຫາຍ, ໃບຍ້ອງຍໍຂັ້ນລັດຖະບານ 89 ສະຫາຍ, ໃບຍ້ອງຍໍຂັ້ນກະຊວງ 49 ສະຫາຍ ແລະ ໃບຍ້ອງຍໍຂັ້ນກົມໃຫຍ່ການເມືອງ 12 ສະຫາຍ.